Sagunt inaugura la III edició de la Fira de Formació Professional
27 d’abril 2022

![](/media/ndvg0e1c/c1_mini_m1_inauguracioniiiferiafpsagunto_img_7974.jpg?width=850&height=566.9886363636364)

Este dimecres al matí s'ha inaugurat en l'IES Jorge Juan la III Fira FP de Sagunt. Sota el lema _Empoderament de la formació professional_, té com a objectiu la potenciació i dinamització de l'FP a la comarca. La present edició torna al seu format presencial, si bé a causa de la normativa actual, i a les condicions que s'exigeixen en els centres formatius, es continuarà desenvolupant principalment mitjançant l'entorn virtual a través de xarxes digitals i del Campus Virtual.

![](/media/rd3l52gr/c2pb_iesjorgejuan_archivo.jpg?width=400&height=267)En l'acte d'inauguració han participat l'alcalde de Sagunt, Darío Moreno, el regidor d'Educació, José Manuel Tarazona, la regidora de Promoció Econòmica, María José Carrera, el secretari autonòmic d'Ocupació i director general de LABORA, Enric Nomdedéu, així com el director general de Formació Professional i Ensenyament de Règim Especial, Manuel Gomicia. També han participat el director del CEFIRE de Sagunt, Vicente Lorenzo, i altres representants de les AMPA i altres associacions i entitats del municipi.

L'alcalde de Sagunt, Darío Moreno, ha avançat que **«la Formació Professional jugarà un paper fonamental quan arribe Volkswagen»** al municipi i considera imprescindible, per tant, **«tindre tots eixos recursos humans i totes eixes persones formades per a donar resposta a les necessitats del mercat laboral»**. És per això que, en este sentit, ha incidit en la preparació.

**«En esta Fira de Formació Professional volem donar a conéixer eixa gran oferta educativa que tenim en el nostre municipi en un àmbit que hem de potenciar i dignificar. Esta fira ens ho permet, treballant conjuntament amb les empreses, els sindicats, els diferents agents socials i també amb els nostres centres educatius»**, ha explicat el primer edil, que també ha subratllat que Sagunt està **«aconseguint avançar en infraestructures»** amb la construcció del nou IES núm. 5, la rehabilitació de l'IES Eduardo Merello així com **«ampliant en la mesura que siga possible l'oferta educativa»**.

Per la seua part, el regidor d'Educació, José Manuel Tarazona, ha manifestat estar content **«perquè han participat pràcticament tots els centres educatius d'ací, amb una representació també dels sindicats, de l'àmbit empresarial i de les associacions. És a dir, és un projecte conjunt per a dinamitzar i potenciar l'FP, per això enguany el lema és _Empoderament de la Formació Professional_»**.

A més, Tarazona ha convidat a aquells i aquelles estudiants que vulguen conéixer més sobre l'FP a que ho facen a través de la web, ja que així **«coneixeran les famílies i cicles formatius que s'estan creant orientats cap a l'ocupació de qualitat, per a donar i cobrir les necessitats d'ocupabilitat»** en les empreses.

Durant la jornada s'ha presentat la guia _Conéixer l'FP Dual. Una mirada des de l'orientació_, elaborada conjuntament per la Fundació Bertelsmann i CaixaBank Dualiza. El ponent ha sigut el gestor de Projectes en CaixaBank Dualiza, Carlos Ruano.

![](/media/gianpbne/c2pa_ieseduardomerello_archivo_img_1350.jpg?width=400&height=267)Esta edició compta amb el patrocini de CaixaBank Dualiza i Arcelor Mittal, així com amb la participació de la Conselleria d'Educació, Cultura i Esport i la Conselleria d'Economia Sostenible, Sectors Productius, Comerç i Treball. La fira també compta amb la col·laboració de la Fundació Bancaixa Sagunt i de l'Ajuntament de Sagunt.

La III Fira FP de Sagunt també compta amb una participació activa del CEFIRE de Sagunt i centres educatius de Sagunt com l'IES Jorge Juan, l'IES Camp de Morvedre, l'IES Eduardo Merello, l'IES Clot del Moro, Secció de Jaume I, l'IES María Moliner, l'Escola Oficial d'Idiomes i el Conservatori de Música Joaquín Rodrigo mitjançant l'elaboració de material audiovisual i didàctic així com amb la seua participació en les jornades de manera activa. També estan presents sindicats com ara CCOO, STEPV i UGT i col·labora ASECAM i altres empreses com Thyssenkrupp, Encamina o Digital Inter-fax amb audiovisuals sobre l'FP Dual.

Tant les activitats com la plataforma digital estan obertes a la participació i consulta de les famílies, pares, mares o tutors. Els materials estaran disponibles en la plataforma durant un mes. Per a conéixer l'FP es pot accedir mitjançant este enllaç: **[https://firafpsagunt.es/](https://firafpsagunt.es/)**

![](/media/o1njw5kf/c4_inauguracioniiiferiafpsagunto_img_7966.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/inauguracio-iii-fira-fp-sagunt-2022-04-27/ "Facebook")
*   [](http://twitter.com/share?url=https://aytosagunto.es/va/actualitat/inauguracio-iii-fira-fp-sagunt-2022-04-27/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/inauguracio-iii-fira-fp-sagunt-2022-04-27/ "Linked In")
*   [](mailto:?body=https://aytosagunto.es/va/actualitat/inauguracio-iii-fira-fp-sagunt-2022-04-27/)